CELEX: 62016TN0272
Language: hr
Date: 2016-05-25 00:00:00
Title: Predmet T-272/16: Tužba podnesena 25. svibnja 2016. – Grčka protiv Komisije

25.7.2016   
            
            
               HR
            
            
               Službeni list Europske unije
            
            
               C 270/53
            
         Tužba podnesena 25. svibnja 2016. – Grčka protiv Komisije
   (Predmet T-272/16)
   (2016/C 270/61)
   Jezik postupka: grčki
   
      Stranke
   
   
      Tužitelj: Helenska Republika (zastupnici: G. Kanellopoulos, O. Tsirkinidou, Α. Vasilopoulou i D. Ntourntoureka)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi pobijanu Provedbenu odluku Komisije od 17. ožujka 2016. o isključenju iz financiranja Europske unije određenih izdataka nastalih za države članice u okviru Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR), priopćenu pod brojem dokumenta C(2016) 1509 i objavljenu u Službenom listu Europske unije od 22. ožujka 2016., L 75, str. 16.:
               
                           a)
                        
                        
                           u dijelu u kojem se njome iz financiranja Europske unije isključuju izdaci u ukupnom iznosu od 166 797 866,22 eura, nastali Proizvodno nevezane izravne potpore za proračunske godine 2012. i 2013., te se konkretno određuje (1) paušalni financijski ispravak od 25 % za godinu 2012. i (2) paušalni i jednokratni ispravak za godinu 2013.;
                        
                     
                           b)
                        
                        
                           u dijelu u kojem se njome iz financiranja Europske unije isključuju izdaci u ukupnom iznosu od 3 880 460,50 eura, nastali pod stavkom Ruralni razvoj EPFRR, Os 1 + 3 – Mjere usmjerene na ulaganja (2007.-2013.), te se konkretno određuje (1) paušalni financijski ispravak od 5 % za financijska razdoblja 2010.-2013. u pogledu Mjere 125 i (2) jednokratni ispravak za financijska razdoblja 2011.-2013.;
                        
                     
                           c)
                        
                        
                           u mjeri u kojoj njome nije u potpunosti provedena konačna presuda Općeg suda Europske unije od 19. studenoga 2015. u predmetu T-107/14, slijedom čega Helenskoj Republici nije odmah vraćen iznos od 29 366 975,06 eura; i
                        
                     
         
               —
            
            
               naloži Komisiji snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe osam tužbenih razloga.
   Konkretno, vezano uz financijski ispravak u ukupnom iznosu od 166 797 866,22 eura koji se odnosi na proizvodno nevezane izravne potpore za proračunske godine 2012. i 2013., Helenska Republika ističe tri razloga za poništenje.
   Prvi razlog za poništenje koji se tiče ispravka određenog za proračunsku godinu 2012., temelji se na pogrešnom tumačenju i primjeni odredbe članka 2. stavka 2. Uredbe br. 796/2004 (1) [kao i članka 2. točke (c) Uredbe br. 1120/2009 (2)].
   Drugi razlog za poništenje koji se također tiče ispravka određenog za proračunsku godinu 2012., temelji se na pogrešnom tumačenju i primjeni smjernica sadržanih u Dokumentu VI/5530/1997 vezano uz to jesu li ispunjeni uvjeti za primjenu financijskog ispravka od 25 %. S druge strane, tužitelj navodi da je Komisija prešla granice diskrecijskih ovlasti te da je pritom povrijedila načelo proporcionalnosti (dio A) i pogrešno izračunala financijski ispravak (dio B).
   Trećim razlogom za poništenje koji se tiče ispravka određenog za proračunsku godinu 2013., tvrdi se da je taj ispravak nezakonit, proturječan i da predstavlja zlouporabu, da se temelji na pogrešnom tumačenju i primjeni smjernica sadržanih u Dokumentu VI/5530/1997 te da se njime povrjeđuju načela dobre uprave, proporcionalnosti, ne bis in idem i prava obrane.
   Nadalje, kada je riječ o financijskom ispravku za stavku Ruralni razvoj EPFRR, Os 1 + 3 – Mjere usmjerena na ulaganja (2007.-2013.), ističu se četiri razloga za poništenje.
   Vezano uz četvrti i peti razlog za poništenje koji se tiču ispravka određenog za Mjeru 125, ističu se nepostojanje pravnog temelja i obrazloženja te povreda glede činjenica jer je Upravna agencija zakonito i potpuno izvršavala sve svoje ovlasti (četvrti tužbeni razlog), kao i to da je određivanjem paušalnog financijskog ispravka od 5 % za izdatke nastale tijekom financijske godine 2010. u iznosu od 506 480,19 eura, povrijeđen članak 31. Uredbe br. 1290/2005 (3), s obzirom na to da se radi o izdacima koji su nastali više od dvadesetičetiri (24) mjeseca prije nego što ju je Komisija pisanim putem obavijestila o rezultatima provjera.
   Šestim razlogom za poništenje koji se tiče ispravka određenog za Mjeru 121, tvrdi se da je odluka nezakonita jer propisani ispravak, odnosno metoda koja je korištena za njegov izračun odgovarajućom primjenom članka 63. Uredbe br. 809/2014 (4), nije u skladu s člankom 31. Uredbe br. 1290/2005 i smjernicama sadržanim u Dokumentu Komisije VI/5530/1997. S druge strane, njegova primjena proizvodi učinke koji su nesrazmjerni u odnosu na utvrđene propuste. Podredno, vezano uz istu mjeru, u sedmom tužbenom razlogu ističu se nepostojanje pravnog temelja i obrazloženja pobijane odluke te povreda smjernica sadržanih u Unijinom Dokumentu VI/5530/1997.
   Osmi razlog za poništenje tiče se povrede članka 266. UFEU-a, vezano uz obvezu Komisije da poduzme mjere koje traži izvršenje presude Općeg suda, s obzirom na to da nakon donošenja presude Općeg suda u predmetu T-107/14 Helenskoj Republici nije vratila iznos od 29 366 975,06 eura, te povrede načela dobre uprave, pravne sigurnosti i lojalne suradnje između Komisije i država članica.
   
      (1)  Uredba Komisije (EZ) br. 796/2004 od 21. travnja 2004. o detaljnim pravilima za provedbu višestruke sukladnosti, modulacije i integriranog administrativnog i kontrolnog sustava predviđenih Uredbom Vijeća (EZ) br. 1782/2003 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike [neslužbeni prijevod] (SL, L 141, str. 18.).
   
      (2)  Uredba Komisije (EZ) br. 1120/2009 od 29. listopada 2009. o utvrđivanju detaljnih pravila za provedbu programa jedinstvenih plaćanja predviđenog u glavi III. Uredbe Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (SL L 316, str. 1.) (SL, posebno izdanje na hrvatskom jeziku, poglavlje 3., svezak 20., str. 167.).
   
      (3)  Uredba Vijeća (EZ) od 21. lipnja 2005. o financiranju zajedničke poljoprivredne politike (SL L 209, str. 1.) (SL, posebno izdanje na hrvatskom jeziku, poglavlje 14., svezak 1., str. 44.)
   
      (4)  Provedbena uredba Komisije (EU) br. 809/2014 od 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, str. 69.)